Vyf sterf, talle beseer in gru-botsingFoto: Rescue Care Vyf mense is dood en talle beseer in ŉ grusame botsing Maandagoggend op Queen Nandi-rylaan in Durban, KwaZulu-Natal. Garrith Jamieson, bedryfsdirekteur van Rescue Care-nooddienste, het gesê met paramedici se aankoms net ná 06:00 op die toneel het hulle “totale chaos” aangetref. Volgens Jamieson het twee taxi’s en ŉ vragmotor gebots, waarna een van die taxi’s gerol en weer op sy wiele tot stilstand gekom het. Vier mense is op slag dood. ŉ Vrou wat ernstige beserings opgedoen het, het gesterf onderwyl paramedici haar behandel het. “Talle ander pasiënte het verskeie beserings opgedoen en is op die toneel behandel voordat hulle na verskillende Durbanse hospitale geneem is,” het Jamieson gesê. “ŉ Mediese helikopter is na die toneel ontbied om ŉ pasiënt wat kritieke beserings opgedoen het na ŉ nabygeleë hospitaal te neem.” Die oorsaak van die ongeluk is nog nie bekend nie en word deur die polisie ondersoek.